太湖诗 其五 游毛公坛
唐·皮日休

却上南山路，松行俨如庑。松根碍幽径，孱颜不能斧。摆履跨乱云，侧中蹲怪树。三休且半日，始到毛公坞。两水合一涧，潨崖却为浦。相敌百千戟，共擂十万鼓。喷散日月精，射破神仙府。唯愁绝地脉，又恐折天柱。一窥耳目眩，耳听云发竖。次到鍊丹井，井干翳宿莽。下有蕊刚丹，勺之百疾愈。凝于白獭髓，湛似桐马乳。黄露醒齿牙，碧黏甘肺腑。桧异松复怪，枯疏互撑拄。乾蛟一百丈，髐然半天舞。下有毛公坛，坛方不盈亩。当时云龙篆，一片苔藓古。时时仙禽来，忽忽祥烟聚。我爱周息元，忽起应明主。三谏却归来，回头唾圭组。伊余何不幸，斯人不复睹。如何大开口，与世争枯腐。将山待夸娥，以肉投䝟貐。歘坐侵桂阴，不知已与午。兹地足灵境，他年终结宇。敢道万石君，轻于一丝缕。